Vaalirahoitusta tutkineen ex-puoluesihteerin Jarmo Korhosen mielestä vaalirahoitusilmoitukset ovat yhtä tyhjän kanssa.

Kansanedustajat ja varaedustajat ovat juuri jättäneet valtiontalouden tarkastusvirastolle vaalirahoitusilmoituksensa.

Ilmoituksissa on kerrottava muun muassa vaalikampanjan kulut ja rahoitus. Edustajan on myös lueteltava tukijat, jotka ovat tukeneet hänen kampanjaansa vähintään 1 500 eurolla. Eniten vaaleihin törsänneet käyttivät kampanjointiin yli 100 000 euroa.

Vaalirahoitusta pitkään tutkinut keskustan ex-puoluesihteeri Jarmo Korhonen ei vaalirahailmoituksille paljon arvoa anna.

– Luen niitä viihteenä, sillä en pidä niitä ollenkaan luotettavina. Kaikkia (ilmoituksen tehneitä) ei pidä tietenkään leimata, mutta ilmoitukset kuuluvat tähän vaalirahoituksen hurskastelukulttuuriin. On ihan sama, jätetäänkö niitä vai ei, Korhonen sanoo.

Hänen mukaansa vaalikampanjoiden kulut voidaan ilmoittaa huomattavasti todellista pienemmiksi.

– Vanha tapa on, että laskuja siirretään kolmansien osapuolten maksettaviksi. Kukaan ei pysty tarkistamaan, kuka ne on maksanut.

– Vaalirahoitusilmoitukset ovat niin pitkään yhtä tyhjän kanssa, kun ehdokkailta ei edellytetä julkista kirjanpitoa vaalikampanjastaan, Korhonen sanoo.

Pystyykö kukaan valvomaan ilmoitusten todenperäisyyttä?

– Ei, jos ehdokkailla ei ole kirjanpitovelvollisuutta. Julkisen kontrollin pitäisi olla niin suurta, että kuka tahansa voisi tarkastaa ehdokkaiden kirjanpidon. Toinen ehdokas voisi katsoa kilpailevan ehdokkaan kirjanpidon, ilmoittiko tuo oikein. Silloin ei olisi varaa tehdä virheitä, Korhonen sanoo.

Hän huomauttaa, ettei kaikkia pidä syyttää, sillä vaalirahoitusilmoituksia tehdään varmasti myös ”tismalleen oikein”.

– Ne ovat siihen asti oikeita, kunnes toisin todistetaan. Meillä ei vain ole sellaista lakia ja kulttuuria, että voisimme luottaa ilmoituksiin. Korhonen sanoo.

Vaalirahoitustoimikunnan puheenjohtajana aikanaan toiminut Lauri Tarasti pitää vaalirahoitusilmoituksia keskimäärin varsin luotettavina. JENNI GÄSTGIVAR

Mahdoton tehtävä

Vaalirahoitustoimikunnan puheenjohtajana aikanaan toiminut

Lauri Tarasti

pitää vaalirahoitusilmoituksia keskimäärin varsin luotettavina.

– Jos joku ei kuitenkaan ilmoita kaikkea, sen selvittäminen, mitä ei ilmoiteta, on mahdotonta. Tämä ei olekaan vain lainsäädäntö-, vaan myös moraalikysymys, Tarasti korostaa.

Pidätkö mahdollisena, että vaalikampanjan kuluja ilmoitetaan tietoisesti alakanttiin?

– Vaikea sanoa, mutta nykyjärjestelmä on kokonaisuudessaan pelannut kuitenkin varsin hyvin. Kukaan ei voi silti väittää, että järjestelmä olisi kaikin tavoin täydellinen, koska se ei olisi realistinen kuva tilanteesta.

Mutta järjestelmä on mielestäsi hyvällä tolalla?

– Keskimäärin kyllä. Ehdokkaiden osalta summat ovat sen verran pieniä, ettei ole mitään järkeä ryhtyä niitä salailemaan, Tarasti sanoo.